b'\n_START_ARTICLE_\nElias Karvonen\n_START_SECTION_\nUra\n_START_PARAGRAPH_\nKarvonen on Kaarinan Kiekko-Poikien kasvatti. H\xc3\xa4n voitti kaudella 2009\xe2\x80\x932010 tehoilla 28+34=62 koko B2-nuorten I-divisioonan pistep\xc3\xb6rssin. Kaudeksi 2010\xe2\x80\x932011 Karvonen siirtyi Turun Palloseuraan. H\xc3\xa4n oli tehoilla 17+11=28 seuran B2-nuorten paras maalintekij\xc3\xa4 ja toiseksi paras pistemies runkosarjassa. Karvonen pelasi my\xc3\xb6s TPS:n B-nuorissa, joissa h\xc3\xa4n voitti kauden p\xc3\xa4\xc3\xa4tteeksi SM-hopeaa. Kausi 2011\xe2\x80\x932012 p\xc3\xa4\xc3\xa4ttyi B-nuorten SM-pronssiin._NEWLINE_Kaudella 2014\xe2\x80\x932015 Karvonen debytoi TPS:n SM-liigajoukkueessa. H\xc3\xa4n teki liigadebyyttins\xc3\xa4 5. joulukuuta 2014 vieraissa Tampereen Ilvest\xc3\xa4 vastaan. Karvonen sai ottelussa j\xc3\xa4\xc3\xa4aikaa 11.34 minuuttia. Liigauransa avausmaalin h\xc3\xa4n teki 17. helmikuuta 2015 vieraissa Kalevan Palloa vastaan. Karvonen pelasi kautensa suurimmaksi osaksi viel\xc3\xa4 TPS:n A-nuorissa, joiden toiseksi paras pistemies h\xc3\xa4n oli Niklas Salon j\xc3\xa4lkeen tehoilla 11+24=35. Karvonen jakoi viiden muun pelaajan kanssa A-nuorten SM-liigan alivoimamaalip\xc3\xb6rssin voiton kolmella osumallaan. H\xc3\xa4n voitti kauden p\xc3\xa4\xc3\xa4tteeksi A-nuorten Suomenmestaruuden._NEWLINE_Toukokuussa 2015 Karvonen teki kaksivuotisen SM-liigasopimuksen TPS:n kanssa. H\xc3\xa4nen varsinainen tulokaskautensa 2015\xe2\x80\x932016 toi 43 runkosarjaottelussa tehot 4+9=13 ja kahdeksassa playoff-ottelussa kaksi sy\xc3\xb6tt\xc3\xb6pistett\xc3\xa4. Kymmeness\xc3\xa4 Mestarien liigan ottelussa Karvonen j\xc3\xa4i ilman tehopisteit\xc3\xa4. Kaudella 2016\xe2\x80\x932017 h\xc3\xa4n pelasi TPS:n lis\xc3\xa4ksi my\xc3\xb6s kymmenen ottelua lainalla Mestis-joukkue TuTossa. Tammikuussa 2017 Karvonen teki TPS:n kanssa kaksivuotisen jatkosopimuksen. Saman vuoden marraskuussa sit\xc3\xa4 jatkettiin taas vuodella. Kaudella 2017\xe2\x80\x932018 Karvonen ehti pelata 24 runkosarjaottelua tehden 11 tehopistett\xc3\xa4, kunnes h\xc3\xa4nen kautensa p\xc3\xa4\xc3\xa4ttyi leikkaushoitoa vaatineen olkap\xc3\xa4\xc3\xa4vamman vuoksi joulukuussa 2017._NEWLINE_Joulukuussa 2018 Karvonen teki TPS:n kanssa vuoden mittaisen jatkosopimuksen. Tammikuussa 2019 h\xc3\xa4n kuitenkin loukkaantui j\xc3\xa4lleen ja oli sivussa maaliskuulle asti. Karvonen pelasi kaudella 2018\xe2\x80\x932019 runkosarjassa vain 31 ottelua.\n_START_SECTION_\nMuuta\n_START_PARAGRAPH_\nKarvonen valmistui ylioppilaaksi Kaarinan lukiosta kev\xc3\xa4\xc3\xa4ll\xc3\xa4 2013.'